 


Latvijas valdības apsvērumi par Eiropas Komisijas pret rasismu un neiecietību sesto ziņojumu par Latviju
2025. gada 18. martā Eiropas Komisija pret rasismu un neiecietību (turpmāk – Komisija) pieņēma sestā cikla ziņojumu par Latviju (turpmāk – Ziņojums). 
Latvija atzinīgi vērtē Komisijas visaptverošo darbu, uzraugot situāciju cīņā pret rasismu un diskrimināciju (pēc rases, etniskās/nacionālās izcelsmes, ādas krāsas, pilsonības, reliģijas, valodas, seksuālās orientācijas, dzimumidentitātes un dzimumīpašībām), kā arī ksenofobiju, antisemītismu un neiecietību Latvijā, izmantojot pastāvīgu dialogu ar Latvijas iestādēm. Latvija pateicas Komisijai par atzīto progresu dažādās attiecināmās jomās. Latvija arī apņemas rūpīgi izvērtēt Komisijas rekomendācijas.
Attiecībā uz Ziņojumu Latvija vēlas sniegt papildu informāciju un apsvērumus par vairākiem Ziņojumā un rekomendācijās ietvertiem aspektiem.
Komisijas rekomendācijā Nr. 1 (Ziņojuma 7. punkts) iestādēm ieteikts pārskatīt skolotājiem sniegtās vadlīnijas un citus attiecīgos ētikas un pilsoniskās audzināšanas mācību materiālus un dzēst jebkuras norādes, kas varētu sekmēt aizspriedumus, stereotipus vai diskrimināciju, ņemot vērā Vispārējo rekomendāciju Nr. 10 par rasisma un rasu diskriminācijas apkarošanu skolas izglītībā un Vispārējo rekomendāciju Nr. 17 par nacionālo likumdošanu pret LGBTI personām vērstā rasisma un diskriminācijas apkarošanai.
Izglītojamo audzināšanas vadlīniju un informācijas, mācību līdzekļu, materiālu un mācību un audzināšanas metožu izvērtēšanas kārtības mērķis ir dot iespēju katram izglītojamajam kļūt par krietnu cilvēku, tikumisku, rīcībspējīgu un atbildīgu personību sabiedrībā, veicināt izglītojamā izpratni par vērtībām un tikumiem, sekmējot to iedzīvināšanu, bagātināt kultūrvēsturisko pieredzi, stiprināt piederību un lojalitāti Latvijas valstij un Latvijas Republikas Satversmei. Vadlīnijas izdotas saskaņā ar Izglītības likumu (14. panta 38. un 39. punkts) un nosaka pilsoniskās audzināšanas un cilvēktiesību ievērošanas mērķus un standartus, neiesakot nekādu diskriminējošu saturu mācībās, tai skaitā attiecībā uz LGBTI līdztiesību.
Turklāt, lai ievērotu Izglītības likumā noteikto (30. panta 3.6 punkts), izglītības iestādes vadītājam ir pienākums izvērtēt saņemto informāciju par vardarbību pret izglītības procesa īstenošanā iesaistīto personu, informēt izglītības iestādes dibinātāju un risināt situāciju izglītības iestādē. Izglītības iestādes dibinātājam pēc informācijas saņemšanas no izglītības iestādes vadītāja par vardarbību pret izglītības procesa īstenošanā iesaistītajām personām ir pienākums nodrošināt šīs informācijas izvērtēšanu un, ja nepieciešams, iesniegšanu tiesībsargājošajām iestādēm, kā arī sniegt atbalstu situācijas risināšanai izglītības iestādē (29. panta 6. punkts).
Saistībā ar Komisijas 2. rekomendāciju (Ziņojuma 11. punkts) izveidot valsts mēroga uzraudzības sistēmu rasistiskiem un anti-LGBTI incidentiem skolās, tostarp izmantojot atbilstošu datu vākšanu, svarīgi atzīmēt, ka Latvijā Izglītības kvalitātes valsts dienests (IKVD) izskata sūdzības par izglītības procesu, tostarp par diskriminācijas izpausmēm, kas saistītas ar rasismu un/vai ir vērstas pret LGBTI personām izglītības iestādēs. Sūdzības IKVD var iesniegt mutiski vai rakstiski, izmantojot jebkuru pieejamo kanālu. Iesniegumā minētā informācija tiek pārbaudīta, nepieciešamības gadījumā pieprasot paskaidrojumus no izglītības iestādēm vai papildu informāciju no citām institūcijām. Pēc iesniegumā minētās informācijas vispusīgas izvērtēšanas pieteikuma iesniedzējam tiek sniegta atbilde[footnoteRef:1]. Saskaņā ar Ministru kabineta 2024.gada 4.jūnija noteikumiem Nr.325 “Vispārējās izglītības un profesionālās izglītības iestāžu akreditācijas un to vadītāju profesionālās darbības novērtēšanas kārtība” IKVD regulāro izglītības iestādes un tās vadītāja darbības novērtējumu ietvaros izvērtē dažādus kritērijus attiecībā uz atbilstību mērķiem, kvalitatīvu mācīšanos, iekļaujošu vidi un labu pārvaldību, kas cita starpā ietver vienlīdzību un iekļaušanu, kā arī drošību un psiholoģisko labklājību. IKVD izvērtē arī informāciju par skolēnu, vecāku un personāla drošību un psiholoģisko labklājību, fizisko un emocionālo drošību un saistīto risku identificēšanu un novēršanu.[footnoteRef:2]  [1:  https://www.ikvd.gov.lv/lv/pakalpojumi/iesniegums-sudziba-izglitibas-kvalitates-valsts-dienestam]  [2:  https://www.ikvd.gov.lv/lv/akreditacija] 

Katru gadu izglītības iestāde veic pašnovērtējumu, par ko sagatavo ziņojumu un publicē to savā mājaslapā. Pašvērtējumā tiek izmantotas Vadlīnijas izglītības kvalitātes nodrošināšanai vispārējā un profesionālajā izglītībā un izglītības kvalitātes līmeņu apraksti. Informācijai un datiem, ko izglītības iestāde ieguvusi ikgadējā pašnovērtējumā, jāatspoguļo arī diskriminācijas un/vai citu neiecietības formu novērtējums izglītības iestādē.[footnoteRef:3] 
Iepriekš minētie pasākumi nodrošina sistēmu, kas ļauj uzraudzīt diskriminācijas izpausmes izglītības iestādēs, tostarp tās, kas saistītas ar rasismu un/vai ir vērstas pret LGBTI personām. [3:  https://www.ikvd.gov.lv/lv/pasvertesana] 

Komisijas 3. rekomendācijā (Ziņojuma 15. punkts) iestādes tiek aicinātas nodrošināt, lai sociālās un humānās palīdzības sniegšana nelegālajiem migrantiem visās publisko un privāto pakalpojumu jomās neradītu krimināltiesiskas sekas. Šajā kontekstā iestādes pienācīgi izvērtēs Komisijas Vispārējo rekomendāciju Nr. 16 par nelegāli klātesošo migrantu aizsardzību pret diskrimināciju. 
Nepieciešams uzsvērt, ka minētā Komisijas rekomendācijā saskatāma pretruna ar Priekšlikumu – Eiropas Parlamenta un Padomes Direktīvai, kas nosaka minimālos noteikumus, lai novērstu un apkarotu neatļautas ieceļošanas, tranzīta un uzturēšanās Eiropas Savienībā atbalstīšanu, un aizstāj Padomes Direktīvu 2002/90/EK un Padomes Pamatlēmumu 2002/946/TI. 
Direktīvas priekšlikuma 7. apsvērumā ir teikts, ka nekas šajā direktīvā nebūtu jāsaprot kā prasība noteikt kriminālatbildību par palīdzību, kas sniegta tuviem ģimenes locekļiem, no vienas puses, un humāno palīdzību vai atbalstu cilvēka pamatvajadzību apmierināšanai, kas sniegts trešo valstu valstspiederīgajiem saskaņā ar piemērojamo valsts un starptautisko tiesisko regulējumu, no otras puses.
Direktīvas priekšlikums atļauj nepiemērot kriminālatbildību par sniegto humāno palīdzību ģimenes locekļiem, kas vienlaikus ir trešo valstu pilsoņi vai nelegālie migranti. Būtiski atzīmēt, ka Latvijā nepastāv tāda prakse, lai humāno palīdzību kriminalizētu un organizācijas sodītu par humānās palīdzības sniegšanu migrantiem. 
Ziņojumā ir minēta viena lieta, kas ierosināta pret cilvēktiesību organizācijas “Gribu palīdzēt bēgļiem” biedru, kas stājies tiesas priekšā par rīcību, atbalstot migrantu grupu, kas nelegāli šķērsoja Latvijas robežu ar Baltkrieviju. Jāatzīmē, ka minētā lieta ir komplicēta, un tiesvedība vēl turpinās, tāpēc tiesa kā neatkarīga institūcija izvērtē personas atbildību un līdz ar to tiesa vērtēs vai ir izdarīts noziedzīgs nodarījums, ņemot vērā nacionālos un starptautiskos tiesību aktus, kas regulē šādu palīdzības sniegšanu. Galīgs tiesas nolēmums minētā lietā vēl nav pieņemts, kas noteiktu, vai sniegtā palīdzība ir uzskatāma par noziedzīgu nodarījumu. 
Attiecībā uz Ziņojuma 13.punktu, kurā aplūkota nelegālo migrantu situācija un viņu piekļuve veselības aprūpes pakalpojumiem, nepieciešams uzsvērt, ka sniegto veselības aprūpes pakalpojumu apjoms ir atkarīgs no pacienta veselības stāvokļa un tiek izvērtēts katrā gadījumā individuāli. Latvijas normatīvais regulējums nodrošina valsts apmaksātās medicīniskās palīdzības minimumu, tostarp arī šādām personām: bēglim vai personai, kurai piešķirts alternatīvais statuss; patvēruma meklētājam; un bērniem vecumā līdz 18 gadiem, kas pieder pie augstāk minētajām personu grupām[footnoteRef:4]. Minimālā valsts apmaksātā medicīniskā palīdzība ietver neatliekamo medicīnisko palīdzību, dzemdību palīdzību, primārās veselības aprūpes pakalpojumus, kā arī veselības aprūpes pakalpojumus, kas saistīti ar tādu slimību ārstniecību, kurām ir nozīmīga ietekme uz sabiedrības veselības rādītājiem vai kuras apdraud sabiedrības veselību.[footnoteRef:5] [4:  Veselības aprūpes finansēšanas likuma 9.pants https://likumi.lv/ta/id/296188-veselibas-aprupes-finansesanas-likums]  [5:  Ibid, 8.pants.] 

Kā arī par Ziņojuma 13. punktā minēto informāciju attiecībā uz iespējamiem gadījumiem, kad par augstāk minētajām personām ziņotu policijai, jāatzīmē, ka veselības aprūpes nozarē ārsta primārais uzdevums ir sniegt medicīnisko aprūpi. Saskaņā ar Latvijas nacionālo regulējumu pacientu informācija jau ir aizsargāta ar personas datu aizsardzības normatīvo regulējumu. Informāciju par pacientu drīkst izpaust tikai ar pacienta rakstisku piekrišanu vai likumā noteiktajos gadījumos, piemēram, ja ir aizdomas, ka pacients ir cietis no vardarbības.[footnoteRef:6] [6:  Pacientu tiesību likuma 10. pants https://likumi.lv/ta/id/203008-pacientu-tiesibu-likums] 

Svarīgi atzīmēt, ka Sabiedrības integrācijas fonda (turpmāk – SIF) kā nacionālās koordinācijas institūcijas īstenotā iniciatīva “Vienas pieturas aģentūra” (turpmāk – VPA) sniedz integrācijas pakalpojumus trešo valstu pilsoņiem, tostarp starptautiskās aizsardzības saņēmējiem. VPA darbība balstās uz vienlīdzības un iekļaušanas principiem, nodrošinot atbalstu visiem indivīdiem neatkarīgi no viņu etniskās izcelsmes, reliģiskās pārliecības, izglītības līmeņa, sociālā statusa vai seksuālās orientācijas.
Kopš 2023. gada 1. decembra SIF ir uzsācis ESF+ finansētu projektu “Sociālo darbinieku un sociālo mentoru atbalsts patvēruma meklētājiem un starptautiskās aizsardzības saņēmējiem” (Nr. 4.3.4.8/1/23/I/001). Projekta mērķis ir nodrošināt individuāli pielāgotus un neatliekamus atbalsta pasākumus patvēruma meklētājiem, bēgļiem un personām, kurām piešķirts alternatīvās aizsardzības statuss. Atbalsts tiek sniegts patvēruma meklētāju izmitināšanas centros – “Mucenieki” un “Liepna”. Projekts veicina mērķa grupas sociāli ekonomisko iekļaušanu un sociālo kohēziju, piedāvājot profesionālus sociālo darbinieku un mentoru pakalpojumus. Atbalsts tiek piedāvāts līdz 12 mēnešiem vai līdz indivīda sociāli ekonomiskās iekļaušanas plāna īstenošanas pabeigšanai, maksimāli 24 mēnešus.
Projekts ietver arī aktivitātes, kuru mērķis ir veicināt horizontālo principu – vienlīdzību, iekļaušanu, nediskrimināciju un pamattiesību ievērošanu. 
Ziņojuma 28. punktā Komisija rekomendē iestādēm veikt nepieciešamos pasākumus, lai skaidri ietvertu diskriminācijas pamatus seksuālās orientācijas, dzimumidentitātes un dzimumpazīmju dēļ tajās krimināltiesību normās, kas attiecas uz naida runu un naida noziegumiem, ņemot vērā Komisijas Vispārējo rekomendāciju Nr. 17 par nacionālo likumdošanu pret LGBTI personām vērstā rasisma un diskriminācijas apkarošanai, Eiropas Padomes Ministru komitejas Ieteikumu CM/Rec(2022)16 par naida runas apkarošanu un Ieteikumu CM/Rec(2024)4 par naida noziegumu apkarošanu. 
Krimināllikuma 150. pants paredz kriminālatbildību par naida runu un naida noziegumiem par sociālā naida un naida izraisīšanu dzimumorientācijas, dzimumidentitātes un dzimumpazīmju dēļ. Saskaņā ar Krimināllikuma 150. pantu kriminālatbildība iestājas personai, kuras darbības vērstas uz naida vai nesaticības izraisīšanu atkarībā no personas dzimuma, vecuma, invaliditātes vai jebkuru citu pazīmju dēļ, ja ar to nodarīts būtisks kaitējums.
Komisijas 11. rekomendācijā (Ziņojuma 47. punkts) iestādēm ieteikts, neaizskarot mediju neatkarību, sekmēt un atbalstīt žurnālistu un citu mediju profesionāļu apmācību viņu sākotnējo un regulāro mācību ietvaros, galveno uzmanību pievēršot tam, kā atpazīt naida runu, par to ziņot un uz to reaģēt un kā izvairīties no tās izmantošanas un izplatīšanas, ņemot vērā Eiropas Padomes Ministru komitejas Ieteikumu CM/Rec(2022)16 par naida runas apkarošanu.
Kultūras ministrijas izveidotā daudznozaru pārstāvju darba grupa Eiropas Padomes Žurnālistu drošības kampaņas “Žurnālistiem ir nozīme” ietvaros strādā pie rīcības plāna pabeigšanas, kura mērķis būs veicināt žurnālistu un citu mediju profesionāļu drošību un aizsardzību pret uzbrukumiem, uzmākšanos, naida runu, stratēģisku tiesvedību un dzimumā balstītu vardarbību, izmantojot dažādus rīcības virzienus. Rīcības plāns ietver apmācību žurnālistiem, plašsaziņas līdzekļu profesionāļiem un tiesībsargājošajām iestādēm, kā arī pasākumus, lai aizsargātu žurnālistus noteiktās grupās, piemēram, sievietes žurnālistes, pie minoritātēm piederošos žurnālistus (etniskām minoritātēm, patvēruma meklētāju grupām piederošos utt.).
Saistībā ar Komisijas 12.rekomendāciju (Ziņojuma 56. punkts), jāatzīmē, ka   2021. – 2023. gadā Eiropas Komisijas projekta „Kapacitātes veidošana un izpratnes paaugstināšana neiecietības novēršanai un apkarošanai Latvijā – CALDER”[footnoteRef:7] ietvaros projekta partneri LU Juridiskā fakultāte, SIF, Valsts policija, Latvijas Republikas prokuratūra un Tiesu administrācija: [7:  Cels policijas, prokuratūras un tiesu ekspertīzi naida noziegumu atpazīšanā | Sabiedrības integrācijas fonds] 

1) organizēja mācības, kuru mērķis bija papildināt Valsts policijas, tiesu, Latvijas Republikas prokuratūras un SIF darbinieku zināšanas naida noziegumu un naida runas atpazīšanā, izmeklēšanā un novēršanā, tādējādi, nodrošinot profesionālu reaģēšanu uz iespējamām naida noziegumu izpausmēm;
2) veica pētījumu „Naida noziegumi un naida runa. Starptautiskie standarti un Latvijas tiesiskais regulējums un prakse”.[footnoteRef:8] [8:  LU (2023). Naida noziegumi un naida runa. Starptautiskie standarti un Latvijas tiesiskais regulējums un prakse. Pieejams: https://www.sif.gov.lv/lv/media/4287/download?attachment] 

3) izstrādāja jaunas un aktuālas Vadlīnijas naida noziegumu un naida runas identificēšanai un izmeklēšanai.[footnoteRef:9]  [9:  LU Juridiskās fakultāte (2023). Vadlīnijas naida noziegumu un naida runas identificēšanai un izmeklēšanai. Pieejams: https://www.jf.lu.lv/fileadmin/user_upload/lu_portal/fakultates/jf/Naida_noziegumi.pdf] 

Ziņojuma 61. punktā teikts, ka Komisija aktīvi rosina iestādes sadarbībā ar pašvaldības iestādēm, attiecīgajām institūcijām un pilsoniskās sabiedrības organizācijām turpināt izstrādāt valodu un integrācijas kursus trešo valstu pilsoņiem, bēgļiem, personām ar alternatīvās aizsardzības statusu, patvēruma meklētājiem un kara rezultātā pārvietotajiem ukraiņiem. 
Kultūras ministrija kā atbildīgā institūcija saliedētas un pilsoniski aktīvas sabiedrības jomā latviešu valodu uzskata par integrācijas un līdzdalības sabiedrībā neatņemamu sastāvdaļu un uzsver, ka ir nepieciešama pieejama un nepārtraukta latviešu valodas apguves sistēma pieaugušajiem.
2024.gadā Kultūras ministrija sadarbībā ar SIF sagatavoja konceptuālo redzējumu par vienotu valsts valodas apguves modeli pieaugušajiem, ar kuru iepazīstināja Izglītības un zinātnes ministriju, Labklājības ministriju, Nodarbinātības valsts aģentūru. Kultūras ministrija sadarbībā ar nosauktajām iestādēm veiks pasākumus, lai projektu konkursos par finansējuma piešķiršanu latviešu valodas apguvei pieaugušajiem nodrošinātu vienotu kvalifikācijas prasību, kvalitātes kritēriju un citu nosacījumu noteikšanu.  Tiks koordinēta pieeja, kas ļaus mērķtiecīgāk virzīt valodu kursu piedāvājumu.. 
Komisijas 13. rekomendācijā (Ziņojuma 64.punkts) iestādēm ieteikts pastiprināt centienus atbalstīt nenodarbinātos trešo valstu pilsoņus, bēgļus un citas personas, kurām nepieciešama starptautiskā vai pagaidu aizsardzība, lai viņi varētu veiksmīgi integrēties darba tirgū.
 Kultūras ministrija ir arī Patvēruma, migrācijas un integrācijas fonda 2021.-2027.gadam (PMIF) deleģētā institūcija integrācijas jomā. PMIF ietvaros Kultūras ministrija nodrošina latviešu valodas kursu un integrācijas kursu pieejamību trešo valstu valstspiederīgajiem, bēgļiem un citām personām, kurām nepieciešama starptautiska vai pagaidu aizsardzība un kuras likumīgi uzturas Latvijā. Dalība augstāk minētajos kursos ir svarīga, lai veicinātu iekļaušanos ne tikai sabiedrībā, bet arī darba tirgū.
Turklāt kopš 2025. gada, lai veicinātu Ukrainas civiliedzīvotāju veiksmīgu integrāciju darba tirgū, nodarbinātības un darba iespēju tēmas ir iekļautas Ukrainas civiliedzīvotāju kultūras orientācijas kursos kā obligāts temats.
[bookmark: _bookmark73][bookmark: _bookmark74][bookmark: _bookmark75][bookmark: _bookmark76]Ziņojuma 76. punktā Komisija norāda, ka tās iegūtā informācija liecina, ka notikusi strauja ar Padomju Savienības periodu saistīto ielu un pieminekļu pārdēvēšana, un vienlaikus Komisija aicina nodrošināt, lai jebkurš šāda veida pasākums notiktu, ņemot vērā apsvērumus, kas saistīti ar etnisko krievu minoritāšu pārstāvju integrāciju un iekļaušanos Latvijas sabiedrībā. Nepieciešams uzsvērt, ka Latvija aizsargā un veicina Latvijas Republikas Satversmē noteiktās mazākumtautību tiesības saglabāt un attīstīt savu valodu, etnisko un kultūras identitāti. Vienlaikus valsts valodas politika ir vērsta uz latviešu valodas saglabāšanu, aizsardzību un attīstību, līdztekus paredzot nacionālo minoritāšu integrāciju Latvijas sabiedrībā, ievērojot viņu tiesības lietot dzimto vai jebkuru citu valodu. Jo vairāk pie mazākumtautībām piederošās personas lietos latviešu valodu, jo vairāk tiks stiprināta viņu piederības sajūta valstij, kā arī noturība pret dezinformāciju.
Latvijas sabiedrības pārliecinošs vairākums, to starpā daudz un dažādu mazākumtautību pārstāvji, ir izdarījuši izvēli veidot savu nākotni, balstoties uz brīvības, demokrātijas un cilvēktiesību principu aizsardzību, kā arī uz starptautisko tiesību, valstu suverenitātes un teritoriālās nedalāmības saglabāšanu. 
Attiecībā uz Ziņojumā minēto saistībā ar Latvijā dzīvojošo Krievijas Federācijas pilsoņu latviešu valodas prasmju pārbaudi, jāuzsver, ka Saeima 2022. gada 22. septembrī, ņemot vērā nepieciešamību stiprināt valsts drošību un veicināt integrāciju, veica grozījumus Imigrācijas likumā. Ar grozījumiem Imigrācijas likumā tika atcelts Imigrācijas likuma 24. panta pirmās daļas 8. apakšpunktā noteiktais atvieglojums, proti, Latvijā dzīvojošam ārzemniekam, kurš pirms citas valsts pilsonības iegūšanas bija Latvijas pilsonis vai Latvijas nepilsonis, saņemt pastāvīgās uzturēšanās atļauju. Šie grozījumi noteica, ka pastāvīgās uzturēšanās atļaujas, kas izsniegtas saskaņā ar Imigrācijas likuma 24. panta pirmās daļas 8. apakšpunktu pirms grozījumiem, bija derīgas līdz 2023. gada 1. septembrim. Lai saņemtu pastāvīgās uzturēšanās atļauju pēc 2023. gada 1. septembra, ārzemniekam bija jāiesniedz latviešu valodas pamata prasmju zināšanas apliecinošs dokuments (A2 līmenis). Vienlaikus pastāvīgās uzturēšanās atļaujas derīguma termiņš minētām personām ir vairākkārt pagarināts, nodrošinot pakāpenisku pāreju uz jauno regulējumu, kā arī lai pretendentiem, kuri nav nokārtojuši latviešu valodas pamata prasmju pārbaudījumu, būtu pietiekami daudz laika sagatavoties atkārtotam latviešu valodas pārbaudījumam.
Būtiski uzsvērt, ka Ziņojuma 78. punkta pēdējā teikumā sniegtā informācija nav attiecināma uz Latvijas nepilsoņiem, kuri Latvijas pilsonību ieguvuši naturalizācijas kārtībā, bet gan minētie dati attiecas uz trešo valstu pilsoņiem, kuri Latvijas pilsonību ieguvuši naturalizācijas kārtībā. Ziņojumā minētos datus sniedza Pilsonības un migrācijas lietu pārvalde, atbildot uz Komisijas 2024. gada jautājumiem par to migrantu (trešo valstu pilsoņu) skaitu, kuri Latvijas pilsonību ieguvuši naturalizācijas kārtībā.
Attiecībā uz ziņojuma 88.-90. punktā norādīto, vēlamies vērst uzmanību, ka valsts aizsardzības civildienests jeb alternatīvais dienests šobrīd Latvijā tiek veikts Aizsardzības ministrijas padotības civiliestādēs. Aizsardzības ministrija ir civila institūcija, kas kopā ar Ministru kabinetu un Saeimu (visi kopīgi nodrošina kopējo valsts pārvaldību) savas kompetences ietvaros veic kontroli pār Nacionālajiem bruņotajiem spēkiem. Piemēram, alternatīvais dienests Kara muzejā ir saistīts ar valsts kultūras mantojuma saglabāšanu.
Katru pieteikumu alternatīvajam dienestam individuāli izvērtē Valsts aizsardzības dienesta iesaukšanas kontroles komisija, kurā darbojas arī pārstāvji no Reliģisko lietu konsultatīvās padomes, Izglītības un zinātnes ministrijas, Veselības ministrijas, Latvijas Studentu apvienības. Taču būtiski atzīmēt, ka tādas sistēmas uzturēšana, kurā iesaucamie varētu veikt alternatīvo dienestu arī citu ministriju padotības iestādēs, būtu saistīta ar lielām izmaksām un ievērojamu sagatavošanos. 
Turklāt Valsts aizsardzības mācībai (turpmāk – VAM) vidusskolās ir būtiska nozīme visaptverošas valsts aizsardzības ietvaros, audzinot pilsoniski atbildīgus un lojālus Latvijas pilsoņus. Iepazīstinot skolēnus ar visaptverošo valsts aizsardzības sistēmu, veidojot izpratni par indivīda lomu valsts drošības stiprināšanā un akcentējot sadarbības nozīmi sociāli politisko procesu ietekmēšanā, VAM sniedz skolēniem būtiskas zināšanas un prasmes, kas pielietojamas dažādās krīzes situācijās. Pēc programmas pabeigšanas skolēni var brīvprātīgi piedalīties VAM nometnēs.
Jāņem vērā, ka saskaņā ar spēkā esošajiem normatīvajiem aktiem skolēni, kuri savas reliģiskās pārliecības vai citu objektīvu apstākļu dēļ nevar piedalīties VAM programmas daļās, var pieprasīt izmaiņas. Šādos gadījumos izglītības iestādes vadītājs sadarbībā ar Jaunsardzes instruktoru sagatavo individuālu mācību plānu. Šis pieprasījums jāiesniedz skolēna vecākiem vai likumiskajam pārstāvim vai pašam skolēnam, ja viņš ir pilngadīgs.

